《山行有怀雨农兼寄春卿》
清代·程怀璟

高山生自云，山为云气拥。天风一吹荡，云挟山欲动。

无意入云中，湿烟如海涌。古树郁苍翠，危石露巃嵷。

时闻鸣鹤声，疑蹑仙人踵。仰窥天近远，一气接澒洞。

出云复入云，马首双耳耸。我欲袖云归，妙手莫能捧。

羡子山中人，著书得几种。尽日看云飞，心清绝俗冗。

作者简介：程怀璟，字玉农，号小宋，云梦人。嘉庆辛酉拔贡，历官江苏按察使。有《不波山房诗》。